মুখ্য নির্বাচনী আধিকারিককে চিঠি মহম্মদ সেলিমের, কী দাবি?

ওয়েব ডেস্ক: এসআইআর (SIR) প্রক্রিয়া ও ভোটার তালিকা (Voter List) যাচাই নিয়ে মুখ্য নির্বাচনী আধিকারিককে (Chief Electoral Officer) চিঠি দিল সিপিআইএম (CPIM)। দলের রাজ্য সম্পাদক মহম্মদ সেলিম (Mohammed Salim) একাধিক গুরুত্বপূর্ণ দাবি তুলে ধরেছেন চিঠিতে। চিঠিতে তিনি জানিয়েছেন, বুথ স্তরে এজেন্ট নিয়োগের ক্ষেত্রে একই বিধানসভার বিএলএ-কে নিয়োগের অনুমতি দিতে হবে। পাশাপাশি ভোটার তালিকা যাচাইয়ের ক্ষেত্রে শুধুমাত্র ২০০২ সালের ভোটার তালিকাকে মান্যতা দেওয়া যাবে না। বরং ২০২৪ সালের ভোটার তালিকাকেও সমান গুরুত্ব দিয়ে ব্যবহার করার দাবি জানিয়েছেন সেলিম।

সেলিম আরও বলেন, মৃত ভোটারদের নাম বাদ দেওয়ার সময় ডেথ রেজিস্টারের সরকারি তথ্য ব্যবহার করা হোক। এতে প্রক্রিয়াটি স্বচ্ছ ও নির্ভুল হবে। একইসঙ্গে তিনি বিএলও ও বিএলএ-দের নিরাপত্তা সুনিশ্চিত করার আহ্বান জানান সিপিএমের রাজ্য সম্পাদক। তাঁর দেওয়া চিঠিতে আরও উল্লেখ করা হয়েছে, আধার কার্ডকে বৈধ পরিচয়পত্র হিসেবে স্বীকৃতি দিতে হবে, যাতে সাধারণ ভোটারদের পরিচয় প্রমাণের ক্ষেত্রে কোনও বিভ্রান্তি না থাকে।

আরও পড়ুন: ‘ভোটার তালিকায় নাম উধাও’ বিষ্ফোরক কুণাল ঘোষ

এছাড়া সেলিম দাবি করেছেন, এসআইআর চলাকালীন দেশে কোথাও যেন সিএএ ক্যাম্পের আয়োজন না হয়, কারণ এতে নাগরিক যাচাই প্রক্রিয়ায় রাজনৈতিক প্রভাব পড়তে পারে। পাশাপাশি, এসআইআর সংক্রান্ত একটি স্পষ্ট নির্দেশিকা বা বুকলেট নির্বাচন কমিশনের পক্ষ থেকে সব রাজনৈতিক দল ও সাধারণ মানুষের মধ্যে বিতরণ করার দাবিও জানিয়েছেন তিনি।

এর আগে সোমবার মহম্মদ সেলিম অভিযোগ করেছিলেন, “প্রতিটি নির্বাচনের আগে নানা অজুহাতে মানুষকে ভয় দেখানো হয়। এবারও এসআইআর প্রক্রিয়াকে ঘিরে সেই আতঙ্ক ছড়ানো হচ্ছে।” তিনি প্রশ্ন তোলেন, নির্বাচন কমিশন কীভাবে রাজ্যগুলিকে বেছে নিচ্ছে, তার যুক্তি এখনও পরিষ্কার নয়। তাঁর অভিযোগ, “ভোটের আগে বিভ্রান্তি ছড়ানো হচ্ছে, গুন্ডাদের ব্যবহার করে গরিব মানুষের ভোটাধিকার কেড়ে নেওয়ার চেষ্টা চলছে।”

দেখুন আরও খবর: